PATVIRTINTA

Jonavos Jeronimo Ralio gimnazijos

direktoriaus 2018 m. rugsėjo 3 d.

įsakymu Nr. V1-128

**JONAVOS JERONIMO RALIO GIMNAZIJOS**

**MOKINIŲ PAVĖŽĖJIMO VISUOMENINIU TRANSPORTU TVARKOS APRAŠAS**

**I SKYRIUS**

**BENDROSIOS NUOSTATOS**

1. Jonavos Jeronimo Ralio gimnazijos (toliau – gimnazijos) mokinių pavėžėjimo visuomeniniu transportu tvarkos aprašas (toliau – Tvarkos aprašas) parengtas vadovaujantis Jonavos rajono savivaldybės tarybos 2017 m. rugsėjo 28 d. sprendimu Nr. 1TS-207 „Dėl mokinių pavėžėjimo visuomeniniu transportu organizavimo ir važiavimo išlaidų kompensavimo tvarkos aprašo patvirtinimo“.

2. Tvarkos aprašas reglamentuoja gimnazijos mokinių, gyvenančių toliau nei 3 km nuo gimnazijos, pavėžėjimo vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais organizavimo tvarką.

3. Tvarkos apraše vartojamos sąvokos:

**Bendrojo ugdymo mokykla** – mokykla, kurios pagrindinė veikla yra ugdymas pagal formaliojo švietimo pradinio, pagrindinio, vidurinio ar atitinkamas specialiojo ugdymo programas.

**Mokinių pavėžėjimas** – į mokyklą ir atgal vežami Jonavos rajono kaimuose, miesteliuose toliau kaip 3 km nuo mokyklos gyvenantys mokiniai, kurie mokosi pagal pagrindinio ir vidurinio ugdymo programas.

**Vežėjas** – įmonė, įregistruota įstatymų nustatyta tvarka ir turinti teisę vežti keleivius.

**Visuomeninis transportas** – kelių transporto priemonė, vežanti keleivius pagal patvirtintus tvarkaraščius.

**Vietinio (priemiestinio) reguliaraus susisiekimo autobusai** – kelių transporto priemonės, vežančios keleivius pagal patvirtintus tvarkaraščius nustatytais priemiestiniais maršrutais ne daugiau kaip per dviejų rajonų savivaldybių teritorijas.

**Tolimojo reguliaraus susisiekimo autobusai** – kelių transporto priemonės, vežančios keleivius pagal patvirtintus tvarkaraščius nustatytais priemiestiniais maršrutais daugiau kaip per dviejų gretimų savivaldybių teritorijas.

4. Mokiniai į gimnaziją pavėžėjami Lietuvos Respublikos švietimo įstatymo, Lietuvos Respublikos transporto lengvatų įstatymo nustatyta tvarka.

**II SKYRIUS**

**MOKINIŲ PAVĖŽĖJIMO VISUOMENINIU TRANSPORTU ORGANIZAVIMAS**

5. Teisę į važiavimo išlaidų kompensavimą turi Jonavos rajono kaimuose ir miesteliuose gyvenantys gimnazijos I – IV klasių mokiniai, važiuojantys į gimnaziją ir atgal vietinio (priemiestinio) ar tolimojo reguliaraus susisiekimo autobusais.

6. Pavėžėjimas mokiniams organizuojamas gimnazijos darbo dienomis, išskyrus mokinių atostogas.

7. Klasių auklėtojai gimnazijos direktoriaus įgaliotam asmeniui kiekvienų mokslo metų pradžioje (iki rugsėjo 4 d.) pateikia auklėjamosios klasės mokinių prašymus, kuriuose nurodytas važiavimo maršrutas, važiavimo dienos, vežėjas.

8. Gimnazijos direktoriaus įgaliotas asmuo:

8.1. kiekvienų mokslo metų pradžioje (iki rugsėjo 5 d.) Jonavos rajono savivaldybės Švietimo, kultūros ir sporto skyriui (toliau – Skyriui) pateikia mokinių pavėžėjimo paraiškas, kuriose nurodyta ugdymo įstaiga, vežėjas, maršrutai, savaitės dienos bei važiavimo dienų skaičius ir atsako už pateiktų paraiškų teisingumą;

8.2.laiku iš Skyriaus atsiima bilietus ir juos išdalina mokiniams;

8.3. apie nemokamai važinėjančių mokinių sąrašo pasikeitimus praneša Skyriui per 1 darbo dieną po pasikeitimų išaiškinimo. Mokinio, nebelankančio gimnazijos, bilietas grąžinamas Skyriui. Grąžinant ar prašant papildomo bilieto, pateikiamas ir paaiškinamasis raštas.

9. Gimnazijos direktorius įsakymu tvirtina mokinių, važinėjančių visuomeniniu transportu, sąrašą.

10. Pavėžėjami mokiniai privalo turėti Lietuvos Respublikos švietimo ir mokslo ministerijos patvirtintą mokinio pažymėjimą arba elektroninį mokinio pažymėjimą, kurį kartu su vardiniu važiavimo bilietu privalo parodyti vairuotojui.

11. Kelionė nekompensuojama mokiniams:

11.1. gyvenantiems Jonavos rajone, tačiau bendrojo ugdymo įstaigą lankantiems kitame rajone;

11.2. važinėjantiems vietinio (miesto) reguliaraus susisiekimo autobusais;

11.3. vežiojamiems tėvų transportu.

**III SKYRIUS**

**BAIGIAMOSIOS NUOSTATOS**

12. Ginčai dėl mokinių pavėžėjimo sprendžiami Lietuvos Respublikos įstatymų nustatyta tvarka.